Zadeva C-498/01 P

Urad za usklajevanje na notranjem trgu (znamke in modeli) (UUNT)

proti

Zapf Creation AG

„Pritožba – Znamka Skupnosti – Uredba (ES) št. 40/94 – Absolutni razlogi za zavrnitev registracije – Člen 7(1)(b) in (c) – Besedna zveza ,New Born Baby‘ – Ustavitev postopka“

Povzetek sklepa

Znamka Skupnosti – Postopek s tožbo – Pritožba, ki jo je vložil Urad zoper sodbo Sodišča prve stopnje, s katero je bila razveljavljena odločba odbora za pritožbe o zavrnitvi registracije znaka kot znamke Skupnosti – Umik zahteve za registracijo med pritožbenim postopkom – Konec spora – Ustavitev postopka

(Uredba Sveta št. 40/94, člen 63)

V okviru pritožbe zoper sodbo Sodišča prve stopnje, s katero je bila razveljavljena odločba odbora za pritožbe Urada za usklajevanje na notranjem trgu (znamke in modeli) o zavrnitvi registracije znaka kot znamke Skupnosti, umik zahteve za registracijo, do katerega je prišlo po predstavitvi sklepnih predlogov generalnega pravobranilca, ne povzroči tega, da je ta pritožba popolnoma brezpredmetna, ker ta umik sam po sebi ne vpliva na izpodbijano sodbo.

Vendar je s tem umikom končan spor glede zavrnitve registracije kot blagovne znamke zadevnega znaka, kolikor se stranki strinjata, da je spor zdaj rešen in kolikor UUNT zlasti meni, da je umik zahteve za registracijo „veljaven“ in da njegovi predlogi zoper izpodbijano sodbo niso več bistveni. V teh okoliščinah se postopek v zvezi s to pritožbo ustavi.

(Glej točke od 10 do 13 in izrek.)

SKLEP SODIŠČA (drugi senat)

z dne 1. decembra 2004( )

„Pritožba – Znamka Skupnosti – Uredba (ES) št. 40/94 – Absolutni razlogi za zavrnitev registracije – Člen 7(1)(b) in (c) – Besedna zveza ,New Born Baby‘ – Ustavitev postopka“

V zadevi C-498/01 P,

zaradi pritožbe na podlagi člena 49 Statuta ES Sodišča, vložene 20. decembra 2001,

Urad za usklajevanje na notranjem trgu (znamke in modeli) (UUNT), ki ga zastopajo A. von Mühlendahl, M. Schennen in C. Røhl Søberg, zastopniki, z naslovom za vročanje v Luxembourgu,

pritožnik,

ob intervenciji

Združenega kraljestva Velika Britanija in Severna Irska, ki ga zastopa K. Manji, zastopnik, skupaj z M. Tappinom, barrister, z naslovom za vročanje v Luxembourgu,

intervenient v pritožbi,

druga stranka v postopku je bila

Zapf Creation AG, s sedežem v Rödentalu (Nemčija), ki jo zastopata A. Kockläuner, Rechtsanwalt, in S. Zech, Patentanwalt, z naslovom za vročanje v Luxembourgu,

tožeča stranka na prvi stopnji,

SODIŠČE (drugi senat),

v sestavi C. W. A. Timmermans, predsednik senata, J.-P. Puissochet (poročevalec) in R. Schintgen, sodnika,

generalni pravobranilec: F. G. Jacobs,

sodna tajnica: M.-F. Contet, glavna administratorka,

na podlagi pisnega postopka in obravnave z dne 8. januarja 2004,

po opredelitvi generalnega pravobranilca

sprejema naslednji

Sklep

1 Urad za usklajevanje na notranjem trgu (znamke in modeli) (v nadaljevanju: UUNT) zahteva v pritožbi razveljavitev sodbe Sodišča prve stopnje Evropskih skupnosti z dne 3. oktobra 2001 v zadevi Zapf Creation proti UUNT (New Born Baby, T-140/00, Recueil, str. II-2927, v nadaljevanju: izpodbijana sodba), s katero je to razveljavilo odločbo tretjega odbora za pritožbe UUNT z dne 21. marca 2000 (zadeva R 348/1999-3) o zavrnitvi registracije besedne zveze „New Born Baby“ kot znamke Skupnosti (v nadaljevanju: sporna odločba) ter naložilo UUNT plačilo svojih stroškov in stroškov tožeče stranke.

2 Pri razveljavitvi te odločbe je Sodišče prve stopnje na prvem mestu upoštevalo, da besedna zveza „New Born Baby“ ne označuje ne kakovosti, ne namena, ne katerekoli druge lastnosti izdelkov, katerih registracija je bila zahtevana, in sicer „punčke za igranje in oprema za te punčke v obliki igrač“. Zaradi tega je Sodišče prve stopnje presodilo, da UUNT ni pravilno zavrnil registracije te besedne zveze kot znamke Skupnosti na podlagi člena 7(1)(c) Uredbe Sveta (ES) št. 40/94 z dne 20. decembra 1993 o znamki Skupnosti (UL L 11, str. 1).

3 Drugič, Sodišče je poudarilo, da je UUNT v sporni odločbi ocenil, da je uporaba razloga za zavrnitev registracije iz člena 7(1)(c) Uredbe št. 40/94 povzročila uporabo razloga za zavrnitev registracije iz člena 7(1)(b) iste uredbe. Zato je Sodišče prve stopnje odločilo, da se z neveljavnostjo prvega razloga za zavrnitev registracije iz člena 7(1)(c) Uredbe št. 40/94, določeno v sporni odločbi, posledično izpodbija drugi razlog za zavrnitev registracije iz člena 7(1)(b) navedene uredbe, na katerem temelji ta odločba.

4 Generalni pravobranilec je Sodišču predstavil sklepne predloge na obravnavi 19. februarja 2004.

5 Generalni pravobranilec je v sklepnih predlogih ocenil, da Sodišče prve stopnje pri razveljavitvi sporne odločbe ni pravilno uporabilo prava pri uporabi člena 7(1)(b) Uredbe št. 40/94 in člena 7(1)(c). Zato je Sodišču predlagal, naj izpodbijano sodbo razveljavi, naj samo dokončno odloči o sporu in naj zavrne tožbo, ki jo je družba Zapf Creation (v nadaljevanju: Zapf Creation) vložila pri Sodišču prve stopnje.

6 Družba Zapf Creation je v dopisu z dne 25. marca 2004 obvestila Sodišče, da je umaknila zahtevo za registracijo besedne zveze „New Born Baby“ kot znamke Skupnosti.

7 UUNT je v dopisu z dne 19. aprila 2004, naslovljenem na Sodišče, potrdil umik te zahteve za registracijo s strani Zapf Creation in njegove veljavnosti. UUNT je v istem dopisu ocenil, da sta v teh okoliščinah „postopka pred Sodiščem in pred Sodiščem prve stopnje postala brezpredmetna“. Vseeno je UUNT navedel, da je ta položaj posledica umika prijave znamke s strani Zapf Creation in da je zato treba tej družbi naložiti stroške postopkov, ki potekata pred Sodiščem in Sodiščem prve stopnje.

8 Družba Zapf Creation je v dopisu z dne 11. maja 2004 obvestila Sodišče, da se strinja z analizo UUNT, da je zadeva zdaj rešena. Nasprotno pa je ta družba v istem dopisu poudarila, da je Sodišče prve stopnje presodilo njej v prid in da bi morala zato vsaka stranka plačati svoje stroške postopkov, ki potekata pred Sodiščem in Sodiščem prve stopnje.

9 Nazadnje je UUNT v dopisu z dne 26. maja 2004 obvestil Sodišče o „prijateljskem dogovoru“ med strankama o stroških in navedel, da v teh okoliščinah umika svoj „predlog v zvezi s stroški, dan 19. aprila v okviru zadeve C-498/01 P“, in sicer predlog, da se Zapf Creation naložijo stroški obeh postopkov.

Presoja Sodišča

10 Zaradi umika zahteve za registracijo besedne zveze „New Born Baby“ kot znamke Skupnosti, do katerega je prišlo po predstavitvi sklepnih predlogov generalnega pravobranilca, ta pritožba ni popolnoma brezpredmetna.

11 Ta umik ne vpliva na izpodbijano sodbo. Le-ta ima pravne učinke in UUNT bi lahko še vedno dokazal, da ima pravni interes, da sproži postopek za izpodbijanje teh učinkov in razlage določb člena 7(1)(b) in (c) Uredbe št. 40/94, za katere je Sodišče prve stopnje štelo, da jih lahko v tem primeru sprejme. Poleg tega je bila z navedeno sodbo sprejeta utemeljenost zahtevkov Zapf Creation, ta družba pa bi lahko navedeno sodbo koristno uporabila v drugih postopkih registracije navedene besedne zveze.

12 Vseeno ni sporno, da je s tem umikom končan spor glede zavrnitve registracije te besedne zveze kot blagovne znamke. Stranki se tako strinjata, da je spor zdaj rešen. UUNT zlasti meni, da je umik zahteve za registracijo „veljaven“, in ocenjuje, da njegovi predlogi zoper izpodbijano sodbo niso več bistveni.

13 V teh okoliščinah se postopek v zvezi s to pritožbo ustavi.

Stroški

14 V skladu s členom 69(2) Poslovnika, ki velja za pritožbeni postopek v skladu s členom 118 istega poslovnika, se neuspeli stranki naloži plačilo stroškov, če so bili ti priglašeni. Poleg tega v skladu z istim členom 69(6), če se postopek ustavi, o stroških odloči Sodišče po svoji presoji.

15 V obravnavanem primeru je treba poudariti, da glede na sklepne predloge generalnega pravobranilca UUNT pravilno predlaga razveljavitev izpodbijane sodbe in zavrnitev tožbe Zapf Creation zoper sporno odločbo. Zatem je treba ugotoviti, da je pritožba postala dokončno brezpredmetna samo zaradi odločitve družbe Zapf Creation, da 25. marca 2004, po predstavitvi sklepnih predlogov generalnega pravobranilca, ki niso bili ugodni za to družbo, umakne zahtevo za registracijo, ki jo je vložila 6. oktobra 1997.

16 Torej bi lahko bilo ustrezno, kot je zahteval UUNT v dopisu z dne 19. aprila 2004, da se Zapf Creation naložijo stroški obeh postopkov.

17 Vendar pa so bili z izpodbijano sodbo UUNT naloženi njegovi stroški in stroški družbe Zapf Creation. Ker ni več treba odločati o tej pritožbi, ni mogoče nasprotovati izpodbijani sodbi, tako da plačila stroškov postopka pred Sodiščem prve stopnje, ki je bilo naloženo UUNT, ni mogoče izpodbijati.

18 Poleg tega je UUNT v dopisu z dne 26. maja 2004 umaknil zahtevek glede naložitve plačila stroškov obeh postopkov družbi Zapf Creation.

19 Glede na navedeno je treba v okoliščinah obravnavanega primera Zapf Creation naložiti stroške tega postopka.

20 Združeno kraljestvo, intervenient, plača svoje stroške v skladu s členom 69(4) Poslovnika.

Iz teh razlogov je Sodišče (drugi senat) sklenilo:

1) Postopek s pritožbo, ki jo je vložil Urad za usklajevanje na notranjem trgu (znamke in modeli) (UUNT), se ustavi.

2) Zapf Creation AG se naloži plačilo stroškov tega postopka.

3) Združeno kraljestvo Velika Britanija in Severna Irska nosi svoje stroške.

Podpisi